  Анжелика Тихонова корреспондент Удмуртилэн кунлыкезлы 100 ар тырмонлы сӥзем вань ужрадъёсты санитар куронъёсты чакласа ортчытыны кулэ. Со сярысь 17-тӥ инвожое элькун кивалтэтлэн тӧроезлэн Ярослав Семёновлэн кивалтэмез улсын  котырес лыдпусэз пусъёнъя ужась группалэн кенешоназ вераськизы, ивортэ улосвыл тӧролэн но кивалтэтлэн пресс-службазы. Йӧскалык политикая министр Лариса Буранова ужрадъёсын радлыкез быдэстон но эпидеми югдурен валче валтӥсь воштӥськонъёс сярысь вераз. Со сюбегатонъёс шоры учкытэк кунлыклэн 100 ар тырмонэзлы сӥзем ужрадъёс мыно, но воштӥськонъёсын шуыса пусйиз. Кылсярысь, элькунамы гужем ӵоже ортчоно бадӟым но калыккуспо ужрадъёслэсь, озьы ик Россиысь мукет улосвылъёсын чаклам тодматон ужрадъёслэсь куштӥськизы. Лариса Бурановалэн верамезъя, 2020-тӥ арлэсь трослы вазьгес, уж борды кутскыку гинэ ай, кунлыклы 100 ар тырмонъя планэ ужрадъёсты, ӵектосъёсты но акциосты пыртон ласянь чурыт куронъёс пуктӥзы вал. Озьы пӧрмиз, асьмелэн принципиальной позицимы асьмелы туж бадӟым юрттэт сётӥз шуыны луоз. Мукет улосвылъёсын та выллем ужрадъёс ортчытэмлы анализ лэсьтыса, ми пусйиськом, быръёнмы шонер вал шуыса. Ужанрадлыке пыртоно ужрадъёсты малпанэ но ортчытонэ Удмуртиын тросэз улӥсьёс пыриськизы, оффлайн-форматъёсты ортчытымтэмы огъя югдур вылын сокем ӧз шӧдӥськы. Ми азьвыл ик ужез интернет, туала технологиос вылэ ӧръям но кӧня ке бадӟым интернет-ӵектосъёс чаклам. Али ваньмыз соос улонэ пыӵатӥсько Лариса Буранова, Удмуртиысь йӧскалык политикая министрВераськон Удмуртиысь архивъёсын валче лэсьтӥськись «Про 100 лет Удмуртии» ӵектос, элькунамы улӥсьёслэн историосынызы «Родники» ӵектос, туризмъя «ДаУР!» ӵектос но праздник ужрадъёсын афиша сярысь мынэ. Ваньмыз соос  порталын ужало. Йӧскалык политикая министр та вакытэ элькун Гербер но мукет йӧскалык шулдыръяськонъёс пумысен трос юанъёс кылдо шуыса пусйиз. Пумкылъян кутэмын – ми праздникъёсты ӧм палэнтэ, ми ужмес мукет сямен радъям. Росси Федерацилэн Куншет нуналаз, 22-тӥ гудырикошконэ, ми удмурт калыклэсь «Выль» сям-йылол шулдыръяськонзэ ортчытом. Со ужрадэ ас праздникъёсынызы ӟуч, бигер, пор лулчеберетъя йӧскалык огазеяськонъёсты ӧтимы. Милям трос йӧслыкъем форматмы луоз – калыкъёслэн эшъяськонзы. 22-тӥ гудырикошконэ – со туж символично но валамон луоз Лариса Буранова, Удмуртиысь йӧскалык политикая министрУдмуртилэн кивалтэтэзлэн тӧроез Ярослав Семёнов туэ ӝыны ар ӵоже трос гинэ ужрадъёс ортчизы ини шуыса пусйиз. Ваньмыз соос вылӥ ӟечлыкен радъямын вал. Тужгес но со Глазкарын Удмуртилэн кунлыкезлы 100 ар тырмон арез усьтонэз, выль ар шутэтскон нуналъёсы кык арня ӵоже ортчем «Удмуртия – это про100» фестивалез пусйиз. Но азьланяз трос чаклам ужрадъёс на, асьмеос дугдытскыны кулэ ӧвӧл. Озьы ке но, пусъеме потэ, котькуд ужрадэз – сӥё-дано-а, шулдыръяськон-а, асьмеос санитарной куронъёсты чакласа ортчытыны кулэ. Сюбегатонъёсысь пумен потонэз но ми Роспотребнадзорлэсь дэмланъёссэ юн быдэсъяса лэсьтӥськом. Калыклэн кышкыттэмлыкез котькуд ужрадын нырысетӥ интыын луыны кулэ Ярослав Семёнов, Удмуртилэн кивалтэтэзлэн тӧроезРоспотребнадзорлэн Удмуртиысь управлениезлэн кивалтӥсез Наталья Матюшина калыкен ужрадъёс сюбегатонъёсысь потонлэн куинетӥ люкетаз но вань санитарной куронъёсты быдэсъяса гинэ лэземын шуыса пусйиз. Та вакытэ элькунмы кыкетӥ люкетын. Ваньмыз эпидеми югдур бордысь потоз. Соин ик трос калыкен чаклам вань ужрадъёсъя нимысьтыз план лэсьтыны кулэ Наталья Матюшина, Роспотребнадзорлэн Удмурт Элькунъя управлениеныз кивалтӥсьУдмуртилэн кунлыкезлы 100 ар тырмонэз пусъён улсын элькунамы трос гинэ лулчеберетъя но спортъя ужрадъёс чакламын. Бадӟым уж лэсьтыны кулэ удмурт кылэз дышетонъя классъёсты азинтон, мерлык но лулчеберет ужъюртъёсты пуктон но выльдон ласянь. Кылсярысь, туэ «Пыраклы Россиен» монументэз, Кузебай Гердлы, Трокай Борисовлы, Иосиф Наговицынлы синпелетъёсты тупатъялозы.  Тодэ вайытом, Удмуртилэн кунлыкезлы 100 ар тырмонлы архивысь ньыль сюрслэсь трос ужкагазъёсты поттозы.  Удмуртилэн кунлыкезлы 100 ар тырмонэн герӟаськем ивортонъёсмес татысь лыдӟыны луоз.  Тегъёс: Мерлык Ижкар Удмуртия ЛарисаБуранова Удмуртилэнкунлыкезлы100ар ЯрославСемёнов 100ар  